DVIP er en forkortelse for deltidsbeskæftiget videnskabelig medarbejder og er en stillingskategori på de videregående uddannelser, herunder på universiteterne. Under betegnelsen DVIP arbejder undervisningsassistenter, eksterne lektorer, videnskabelige assistenter o.a. med undervisning (ofte forskningsbaseret), de afholder eksaminer og evalueringer, tilrettelægger seminarer, skriver lærebøger, udarbejder undervisningsmaterialer mv. En DVIP er som regel kun ansat i et semester ad gangen. Det betyder, at en DVIP reelt er ansat otte måneder om året. Uden pension. Dertil kommer ekstra indtægter i forbindelse med afholdelse af eksamen. Der er ofte obligatorisk, men ulønnet deltagelse i møder og arrangementer. Forholdene for DVIP under barsel og sygdom er ikke nær så gode som fastansattes.